**דברים ליום הזיכרון תשפ"א 2021**

**כמדי שנה ביום הזיכרון לחללי צה"ל אנו מתכנסים, חברים, תושבים ואורחים, יחד עם המשפחות השכולות, לזכור ולהזכיר את הנופלים בני וחברי כפר מנחם.**

**הפעם האחרונה בה התכנסנו כולם היתה לפני שנתיים, טרם מגפת הקורונה. התכנסות שיש בה כאב משותף על מי שאינם עוד בינינו. על יקיריכם שנפלו בעת מילוי תפקידם עבור המולדת.**

**בימים בהם המדינה נאבקת על צביונה ועל אמות המוסר שלה ראוי לנו שנביט בעיני ההורים השכולים, האחים, בני ובנות הזוג והילדים של הנופלים, ונקווה כי נצליח כחברה לשמור על אמות המוסר עליהם לחמו הדורות הקודמים.**

**יום זיכרון זה הינו לכל חללי מערכות ישראל ופעולות האיבה, אבל עבורנו, חברי ותושבי כפר מנחם ובני המשפחות זה אינו יום זיכרון לחיילים אלמונים למשפחות אלמוניות. אנו זוכרים את השמות, זוכרים את מראה הפנים, מכירים את המשפחות.**

**את הכאב, השכול והאובדן יכול להבין רק מי שאיבד את היקר לו מכל. לנו לא נותר אלא להשפיל מבטינו כי המילים מתגמדות מול השכול ולהבטיח שנזכור!**

**יעקב רינגל גולדשמיט- נפל בשניים עשר בנובמבר 1950 בפיצוץ מחסן המוקשים בחורשת כפר מנחם, בן 30 בנופלו.**

**עמרם בן חורין- נפל בשישה ביוני 1967 במלחמת ששת הימים בעת כיבוש העיר עזה. בן 27 בנופלו.**

**יוחנן בן חורין- נפל בשישה ביוני 1967 במלחמת ששת הימים בהסתערות צנחנים על עורף המתחם המצרי באום כתף בסיני. בן 22 בנופלו.**

**דני גלבוע- נפל בארבעה בנובמבר 1970 בתאונת דרכים ליד ג'וליס בדרכו לשירות מילואים בתעלת סואץ. בן 28 בנופלו.**

**עמוס ברגר- נפל בתשעה באוקטובר 1973 במלחמת יום הכיפורים בקרב בוקעתה נגד מארב סורי במשימת חילוץ אנשי יחידתו. בן 20 היה בנופלו.**

**גבריאל ברעם- נפל בשישה באוקטובר 1973 במלחמת יום הכיפורים על גדת תעלת סואץ מול אסמעליה מטיל נ"ט שפגע בטנק שבו היה. בן 19 בנופלו.**

**ראובן כהן- נפל בעשרה באוקטובר 1973 במלחמת יום הכיפורים בהפגזה סורית בקרבות רמת הגולן לאחר שנאלץ לנטוש את הטנק עליו פיקד. בן 27 בנופלו.**

**גיא שלו- נפל בתשעה עשר באוגוסט 1980 בפשיטת צה"ל על מעוזי מחבלים בדרום לבנון. בן 20 בנופלו.**

**גדי פטיש- לוחם שייטת. נפטר ממחלת הסרטן בשמונה בינואר 1990. בן 45 במותו.**

**יואל בן אשר- לוחם שייטת. נפטר ממחלת הסרטן בחמישה עשר באפריל 2004. בן 53 במותו.**

**יהי זכרם ברוך!**